b'\n_START_ARTICLE_\nAlois K\xc3\xb6nig\n_START_PARAGRAPH_\nAlois K\xc3\xb6nig, alias Slavko Pale\xc4\x8dek-K\xc3\xb6nig (Cabuna, 5. rujna 1930.), hrvatski knji\xc5\xbeevnik i nakladnik._NEWLINE_Pu\xc4\x8dku je \xc5\xa1kolu zavr\xc5\xa1io u Cabuni, a gimnaziju u Virovitici. Na Filozofskom fakultetu u Zagrebu studirao je i diplomirao anglistiku i hrvatski jezik. Bio je stipendist op\xc4\x87ine Virovitica. Kao profesor vr\xc5\xa1io je nastavu engleskoga, hrvatskoga i njema\xc4\x8dkog jezika na srednjim \xc5\xa1kolama u Virovitici (1958. - 1961.) \xc5\xa0kolske godine 1961./1962. radio je kao profesor na Upravnoj \xc5\xa1koli u Zagrebu. Od 1962. do 1973. predavao je engleski jezik na Fakultetu politi\xc4\x8dkih znanosti Sveu\xc4\x8dili\xc5\xa1ta u Zagrebu. Prevodio je s engleskog jezika. Godine 1973. na njegov je zahtjev sporazumno prekinut radni odnos na Fakultetu. Nakon toga obavljao je samostalnu grafi\xc4\x8dku djelatnost. U Novom Zagrebu je osnovao prvu privatnu knji\xc5\xbearu u SR Hrvatskoj (1984.). Po\xc4\x8detkom 1986. iselio je s obitelji u SR Njema\xc4\x8dku, gdje se bavi knji\xc5\xbeevnim i nakladni\xc4\x8dkim radom.'